b'\n_START_ARTICLE_\nStalker (film)\n_START_SECTION_\nZgodba\n_START_PARAGRAPH_\nFilm opisuje potovanje treh mo\xc5\xbe, ki potujejo skozi Cono, da bi na\xc5\xa1li sobo, kjer se lahko izpolnijo najgloblje \xc5\xbeelje. Junak filma vodi druga dva, razo\xc4\x8daranega in cini\xc4\x8dnega Pisatelja, ter tihega Profesorja, ki z razlogom skrbno \xc4\x8duva svoj nahrbtnik. Zgodba se dogaja v neimenovanem majhnem mestu na robu Cone, divjem obmo\xc4\x8dju, ki ga je z nadzornimi policijskimi silami obdala vlada. Film nakazuje, da je bila Cona prizori\xc5\xa1\xc4\x8de padca meteorskega roja (pred 20. leti) ali morda pristanka NLP. Stalker dela kot divji vodi\xc4\x8d za potovanje skozi Cono in \xc5\xa1e posebej do sobe, ki baje izpolnjuje \xc5\xbeelje._NEWLINE_Zgodba se za\xc4\x8dne s Stalkerjem v svojem domu z \xc5\xbeeno in h\xc4\x8derko. Gre v bar kjer sre\xc4\x8da Pisatelja in Profesorja, ki bosta njegovi novi stranki za naslednji izlet v Cono. Pisatelj in Profesor nimata imen, in tako ju kli\xc4\x8de tudi Stalker. Njegov u\xc4\x8ditelj je uvedel nepisano pravilo stalkerjev, da ne smejo nikoli vstopiti v prepovedano sobo. Vozijo se mimo voja\xc5\xa1ko-policijske zapore, ki stra\xc5\xbei Cono, in se z majhnim \xc5\xbeelezni\xc5\xa1kim vozi\xc4\x8dkom zapeljejo v srce Cone._NEWLINE_V Coni jima Stalker pove, da morata delati natan\xc4\x8dno tako kot jima re\xc4\x8de, ker druga\xc4\x8de ne bosta pre\xc5\xbeivela zaradi nevarnosti okoli njih. Varne poti presku\xc5\xa1a z metanjem pred seboj kovinskih matic, povezanih s trakovi iz blaga. Cona je po navadi mirna in ne\xc5\xa1kodljiva, brez vidnih nevarnosti. Pisatelj dvomi, da nevarnosti res obstajajo, Profesor pa se raje ravna po Stalkerjevih nasvetih._NEWLINE_Velik del filma se posveti potovanju skozi nevarno Cono in filozofskim razpravam, ki si jih liki izmenjujejo, o razlogih za obisk sobe. Najprej hodijo prek travnikov in nato v zgradbo skozi tunel, ki ga Stalker imenuje \xc2\xbbmesoreznica\xc2\xab. \xc4\x8ceprav Stalker ves \xc4\x8das opozarja na veliko nevarnost, se mo\xc5\xbeem nikoli ne zgodi kaj hudega. Njihovo potovanje se kon\xc4\x8da, ko prispejo pred vhod v sobo._NEWLINE_V tem trenutku Profesor v telefonskem pogovoru enemu svojih prijateljev razkrije svoje resni\xc4\x8dne motive za obisk sobe. S seboj je prinesel bombo in se je namenil sobo uni\xc4\x8diti, ker se je bal, da bi jo zlobne\xc5\xbei izrabili v zasebne namene. Mo\xc5\xbeje se skregajo in fizi\xc4\x8dno udarijo, nazadnje pa se Profesor odlo\xc4\x8di, da bombe ne bo uporabil. Klasi\xc4\x8dni tarkovski dolgi kader s kamero v sobi pusti mo\xc5\xbee zunaj in se ne razjasni ali bodo sploh kdaj vstopili._NEWLINE_Naslednji prizor ka\xc5\xbee Stalkerja, Pisatelja in Profesorja nazaj v baru. Pisatelj in Profesor oddideta, prispe pa Stalkerjeva \xc5\xbeena z otrokom. Ko Stalker s svojo dru\xc5\xbeino zaupusti bar, je mo\xc4\x8d videti, da je njegov otrok, z imenom Opica, pohabljen in ne more hoditi. Pogovor razkrije, da je njegovo stanje posledica conskega vpliva. Film se kon\xc4\x8da z dalj\xc5\xa1im prizorom otroka samega v kuhinji. Recitira pesem, se nasloni na mizo in s pomo\xc4\x8djo telekineze odriva posodo na tla._NEWLINE_V filmu se pojavljajo pesmi Tjut\xc4\x8deva in o\xc4\x8deta Tarkovskega Arsenija, navedki iz novozavezne Apokalipse, Evangelija po Luku in iz Lao Cejeve knjige Tao Te \xc4\x8cing.\n_START_SECTION_\nSlog in teme\n_START_PARAGRAPH_\nKakor drugi filmi Tarkovskega Stalker temelji na dolgih prizorih s po\xc4\x8dasnim, finim gibanjem kamere. Na ta na\xc4\x8din zavra\xc4\x8da obi\xc4\x8dajno uporabo hitre monta\xc5\xbee za opis pripovedi in dose\xc5\xbee umetne dramati\xc4\x8dne vrhunce. Podalj\xc5\xa1ano snemanje Tarkovskega zajame pesni\xc5\xa1ko realnost, ki je naturalisti\xc4\x8dna, in \xc5\xa1e vedno zelo oddaljena od vsakdanje zaznave. Podobno kot v svojem filmu Solaris Tarkovski precej svojevoljno spreminja scenarij, da bi poudaril filozofske in metafizi\xc4\x8dne vidike, ki ga najbolj zanimajo. Tako film sicer ohranja nekaj znanstvenofantasti\xc4\x8dnih primesi iz romana, druga\xc4\x8de pa se najve\xc4\x8d ukvarja s temami osebne vere, ki so za Tarkovskega pomembne.\n_START_SECTION_\nSnemanje\n_START_PARAGRAPH_\nTo je bil drugi znanstvenofantasti\xc4\x8dni film Tarkovskega. Kakor pri prvem filmu je tudi tukaj Tarkovski za potrebe pripovedi in problemov priredil scenarij._NEWLINE_Osrednji del filma so posneli v nekaj dneh v zapu\xc5\xa1\xc4\x8deni hidroelektrarni na reki Jegala blizu Talina v Estoniji. Ko se je ekipa vrnila v Moskvo, so ugotovili, da film ni bil pravilno razvit. Snemali so s preskusno Kodakovo opremo in laboratoriji v SZ je niso poznali. Domnevali so tudi, da so sovjetske oblasti namenoma napa\xc4\x8dno ravnale s filmsko opremo. Tarkovski se je uradno razjezil na oblast, ne zaradi politi\xc4\x8dne dr\xc5\xbee, saj je redkokdaj govoril o politiki, ampak zato, ker se je film ukvarjal z duhovnostjo in iskanjem boga. Njegovi filmi so bili pri oblasteh sumljivi, vendar so bili relativno priljubljeni, zato so mu tudi dovolili nadaljevati snemanja filmov._NEWLINE_Med snemanjem, \xc5\xa1e preden so odkrili nepravilnosti s filmskim materialom, je snemanje zapustil snemalec Georgij Rerberg. Ko so na\xc5\xa1li napako, je Tarkovski posnel \xc5\xbee vse zunanje prizore. Navajali so, da je bil Tarkovski dejansko sre\xc4\x8den, ker se je film pokvaril, saj naj ne bi bil zadovoljen s posnetim. Temu oporekajo. Druga zgodba navaja, da naj bi bil Tarkovski potrt, in je hotel nadaljnjo izdelavo filma takoj kon\xc4\x8dati._NEWLINE_Po izgubi filma so sovjetske filmske uprave hotele prekiniti snemanje, in ga tudi uradno preklicale. Tarkovski je pri\xc5\xa1el z re\xc5\xa1itvijo. Prosil je, da bi naredil film v dveh delih, kar je pomenilo dodatne roke in ve\xc4\x8d stro\xc5\xa1kov. Na koncu je \xc5\xa1e enkrat posnel skoraj cel film z novim snemalcem Aleksandrom Knja\xc5\xbeinskim. FIlm je oblikoval bolj kot filozofsko metaforo in ne toliko kot odkrito znanstveno fantastiko. Med dejanskim snemanjem je stalno na lstno pest spreminjal scenarij, kakor tudi v poprodukciji._NEWLINE_Po pri\xc4\x8devanju Vladimirja \xc5\xa0aruna se je blizu snemanja nahajala kemijska tovarna, ki je spu\xc5\xa1\xc4\x8dala strupene kemi\xc4\x8dne spojine v reko. V enem prizoru v filmu je mo\xc4\x8d celo videti kako v \xc4\x8dasu poletja pada sneg, po reki pa te\xc4\x8de bela pena, ki je bila dejansko smrtonosni strup. Veliko \xc5\xbeensk v filmski ekipi je dobilo alergijske reakcije po obrazu. Tarkovski je umrl zaradi raka, kakor tudi Solonicin. Ko je v Parizu zaradi iste bolezni umrla Larisa Tarkovski, je postalo jasno, da gre za strup._NEWLINE_Obstaja pokazatelj, da je na film vplivala nesre\xc4\x8da v tovarni predelave jedrskega goriva Majak, severozahodno od \xc4\x8celjabinska, leta 1957, kjer je nastala ve\xc4\x8d tiso\xc4\x8d kvadratnih kilometrov velika pu\xc5\xa1\xc4\x8davska \xc2\xbbcona\xc2\xab\xc2\xa0zunaj reaktorja. Sedem let kasneje je \xc4\x8dernobilska jedrska katastrofa zaklju\xc4\x8dila krog. Tisti, ki so zaposleni pri ohranjanju zapu\xc5\xa1\xc4\x8dene jedrske elektrarne, se imenujejo \xc2\xbbstalkerji\xc2\xab, obmo\xc4\x8dje okrog po\xc5\xa1kodovanega reaktorja pa se imenuje \xc2\xbbCona\xc2\xab.'